ඓතිහාසික මහනුවර ඇසළ පෙරහර පැවැත්වෙන කාල සීමාවේ මහනුවර නගරය ඇතුළු තදාසන්න ප්‍රදේශවල පිහිටි සියලුම සුරාසල් සහ මස් වෙළඳ සල් වසා තැබීමට පියවර ගැනේ.මහනුවර දිස්ත්‍රික් ලේකම් එච්. එම්. ගාමිණී සෙනෙවිරත්න මහතාගේ සම්බන්ධීකරණයෙන් දියවඩන නිලමේ ප්‍රදීප් නිලංග දෑල මහතාගේ ප්‍රධානත්වයෙන් මහනුවර ශ්‍රී දළදා මාළිගා පරිශ්‍රයේ දී පැවැති ඇසළ පෙරහර විශේෂ සාකච්ඡාවේදී මේ තීරණයට එළඹිණි.ඇසළ පෙරහර පැවැත්වෙන දිනවල දී මහනුවර නගරයේ සිට කිලෝ මීටර් 3ක සීමාවේ ඇති සියලුම මත්පැන් අලෙවිසල් වසා තැබීමට අදාළ නියෝග ලබාදෙන ලෙස සුරා බදු අධ්‍යක්‍ෂ ජනරාල් වරයාගෙන් ඉල්ලීමක් කිරීමට ද මේ සාකච්ඡාවේ දී තීරණය වූ අතර, මස් වෙළඳසල් වසා තැබීමට අවශ්‍ය නියෝග මහනුවර මහ නගර සභාව හරහා නිකුත් කිරීමට කටයුතු යෙදීමට ද මෙහිදී සාකච්ඡා කෙරිණි.බැතිමතුන්ගේ සෞඛ්‍ය ආරක්ෂාව පතා ඇසළ පෙරහර පැවැත්වෙන කාල සීමාවේ විවිධ ආයතන සහ සංවිධාන මගින් පවත්වනු ලබන සියලුම දන්සල්වල ප්‍රමිතිය සොයා බැලීමටත්, ප්‍රමිතියෙන් තොර දන්සල්වලට මුද්‍රා තැබීමේ වැඩසටහනක් දියත් කිරීමටත් නියමිත ය.ඒ සඳහා මහනුවර මහ නගර සභාවේ මහජන සෞඛ්‍ය පරීක්ෂකවරු යෙදවීමටත්, සෞඛ්‍යාරක්ෂිත නොවන දන්සල් වෙතොත් ඒ සඳහා අවශ්‍ය නීතිමය පියවර ගැනීමටත් මෙහිදී තීරණය කෙරිණි..